[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 20.6.2007

COM(2007) 341 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Ειδική Διοικητική Περιφέρεια του Χονγκ Κονγκ (ΕΔΠ) : Ετήσια έκθεση 2006

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

Ειδική Διοικητική Περιφέρεια του Χονγκ Κονγκ (ΕΔΠ) : Ετήσια έκθεση 2006

Στην ανακοίνωσή της αμέσως μετά τη μεταβίβαση της εξουσίας του Χονγκ Κονγκ στην Κίνα, το 1997 (1997 COM 171), η Επιτροπή δεσμεύτηκε να συντάσσει ετήσια έκθεση για τις εξελίξεις στην ειδική διοικητική περιοχή του Χονγκ Κονγκ. Η παρούσα έκθεση είναι η ένατη κατά σειρά.

Το Χονγκ Κονγκ είναι ένας σημαντικός εταίρος για την ΕΕ με την οποία έχει κοινές αξίες και συμφέροντα στον οικονομικό, κανονιστικό, εκπαιδευτικό, κοινωνικό και πολιτιστικό τομέα. Οι σχέσεις μεταξύ της ΕΕ και του Χονγκ Κονγκ συνέχισαν να αναπτύσσονται σε αυτούς τους τομείς από το 1997 και εξακολουθούν να έχουν πρακτικό χαρακτήρα και να βασίζονται σε αμοιβαία συμφέροντα.

Πολιτικές και συνταγματικές εξελίξεις

Στις αρχές του Ιανουαρίου 2006, ο επικεφαλής της εκτελεστικής εξουσίας Donald Tsang προέβη στον πρώτο σημαντικό κυβερνητικό ανασχηματισμό από τότε που ανέλαβε τα καθήκοντά του το 2005. Ο Joseph Wong διορίστηκε υπουργός εμπορίου, βιομηχανίας και τεχνολογίας· ο John Tsang διευθυντής του προσωπικού γραφείου του επικεφαλής της εκτελεστικής εξουσίας και η Denise Yue επικεφαλής της δημόσιας διοίκησης.

Τον Ιούλιο, η κυβέρνηση της ΕΔΠ διένειμε συμβουλευτικό έγγραφο για τη συνέχιση του πολιτικού έργου στο πλαίσιο της δημόσιας διοίκησης. Προτάθηκε να δημιουργηθούν δύο νέες πολιτικές θέσεις, του αναπληρωτή διευθυντή γραφείου και του βοηθού του διευθυντή γραφείου, για να συνδράμουν τους υπουργούς στο πολιτικό τους έργο. Η διαβούλευση ολοκληρώθηκε το Νοέμβριο του 2006 και αναμένεται ότι η κυβέρνηση θα αναγγείλει την απόφασή της το πρώτο εξάμηνο του 2007.

Στις αρχές του 2006, μετά την ήττα της κυβέρνησης στο Νομοθετικό Συμβούλιο, το Δεκέμβριο του 2005, όσον αφορά τις προτάσεις της για συνταγματική μεταρρύθμιση, οι σχέσεις με τα υπέρ της δημοκρατίας μέλη του Νομοθετικού Συμβουλίου και τα πολιτικά κόμματα παρέμειναν τεταμένες.

Το Μάρτιο, η ομάδα του άρθρου 45 δημιούργησε το κόμμα πολιτών το οποίο αποτελείται κυρίως από δικηγόρους και ακαδημαϊκούς, περιλαμβανομένων έξι μελών του Νομοθετικού Συμβουλίου, υπό την αρχηγία της Audrey Eu. Το νέο αυτό κόμμα πρεσβεύει την ταχεία μετάβαση στην καθολική ψηφοφορία, την κοινωνική δικαιοσύνη και την εισαγωγή ενός ελάχιστου μισθού και καθορισμένων ορών εργασίας.

Το Δημοκρατικό Κόμμα (το μεγαλύτερο από τα υπέρ της δημοκρατίας κόμματα) γνώρισε εσωτερικές έριδες κατά τη διάρκεια του 2006. Ο αρχηγός του, Lee Wing Tat, παραιτήθηκε τον Δεκέμβριο του 2006 υπέρ ενός άλλου μέλους του Νομοθετικού Συμβουλίου, του Albert Ho.

Το δεύτερο πολιτικό διάγγελμα του Donald Tsang, που διανύει το υπόλοιπο της θητείας του ως επικεφαλής της εκτελεστικής εξουσίας (μέχρι τις 30 Ιουνίου 2007), εκφωνήθηκε στο Νομοθετικό Συμβούλιο, τον Οκτώβριο. Ο Tsang εξήγγειλε, ιδίως, μέτρα για την αντιμετώπιση της αυξανόμενης ανησυχίας της κοινής γνώμης σχετικά με περιβαλλοντικά θέματα. Δεν έθιξε τις προτάσεις για φορολογία των προϊόντων και των υπηρεσιών και απέκλεισε τη λήψη νομοθετικών μέτρων για ελάχιστο μισθό στο άμεσο μέλλον, με αποτέλεσμα να του ασκηθεί κριτική, διότι θεωρήθηκε ότι προσπάθησε να αποφύγει τα επίμαχα θέματα για το υπόλοιπο της θητείας του.

Οι σχολιαστές συμφωνούν ομόφωνα ότι ο Donald Tsang θα επανεκλεγεί επικεφαλής της εκτελεστικής εξουσίας, κατά τις εκλογές που θα πραγματοποιηθούν το Μάρτιο του 2007, αν και το Δεκέμβριο 2006 δεν είχε ακόμη αναγγείλει την υποψηφιότητα του.

Μετά από φημολογία μηνών, η Anson Chan ανήγγειλε, το Σεπτέμβριο, ότι δεν θα ήταν υποψήφια για τη θέση του επικεφαλής της εκτελεστικής εξουσίας. Τα δημοκρατικά κόμματα συμφώνησαν τελικά για ένα κοινό υποψήφιο, τον Alan Leong, δικηγόρο και μέλος του Νομοθετικού Συμβουλίου του κόμματος των πολιτών.

Στις 10 Δεκεμβρίου, κατά τις εκλογές για την επιτροπή διορισμού του επικεφαλής της εκτελεστικής εξουσίας η οποία αποτελείται από 800 μέλη, οι δημοκράτες εξασφάλισαν 134 έδρες, άνω του ελάχιστου ορίου των 100 που απαιτείται για να οριστεί επιτυχώς ένας υποψήφιος για την εκλογή του επικεφαλής της εκτελεστικής εξουσίας, γεγονός το οποίο καθιστά εύλογο τον ορισμό του Leong ως υποψηφίου.

Το 2006, δεν σημειώθηκε ουσιαστική πρόοδος προς την καθιέρωση της καθολικής ψηφοφορίας, παρόλο που υπήρξε σημαντική και συνεχής συζήτηση, η οποία καλύφθηκε ευρέως και από τον τύπο.

Οι προτάσεις της κυβέρνησης της ΕΔΠ που υποβλήθηκαν στα τέλη του 2005 δεν υποστηρίχθηκαν επαρκώς ώστε να έχουν την έγκριση του Νομοθετικού Συμβουλίου. Οι προτάσεις προέβλεπαν περιορισμένη επέκταση του Νομοθετικού Συμβουλίου και της εκλογικής επιτροπής για την εκλογή του επικεφαλής της εκτελεστικής εξουσίας. Μετά από αυτή την αποτυχία, ο Donald Tsang κατέστησε σαφές ότι η κυβέρνηση της ΕΔΠ δεν θα προέβαινε σε περαιτέρω προτάσεις για συνταγματική μεταρρύθμιση πριν από τις εκλογές του Νομοθετικού Συμβουλίου, το 2008, με αποτέλεσμα να ανασταλεί κάθε επίσημος διάλογος κατά τη διάρκεια του 2006. Αναμένεται ότι η επιτροπή για τη στρατηγική της ανάπτυξης θα δημοσιεύσει νέα έκθεση, στις αρχές του 2007, η οποία θα παρουσιάζει επιλογές και δυνατούς τρόπους δράσης για ευρύτερη ψηφοφορία.

Ωστόσο, η δημόσια συζήτηση συνεχίστηκε. Πολιτικοί, όπως η πρώην γενική γραμματέας Anson Chan, η πρώην υπουργός για θέματα ασφάλειας, Regina Ip, καθώς και ο καθολικός επίσκοπος του Χονγκ Κονγκ, Joseph Zen έλαβαν μέρος στη δημόσια συζήτηση για τις πολιτικές εξελίξεις, καλώντας για καθολική ψηφοφορία, ενώ πολλοί από αυτούς ανέφεραν ως προθεσμία τις εκλογές του 2012 για τον επικεφαλής της εκτελεστικής εξουσίας. Τα υπέρ της δημοκρατίας πολιτικά κόμματα, συμπεριλαμβανομένης της δημοκρατικής παράταξης στο Νομοθετικό Συμβούλιο καλούν τώρα για καθολική ψηφοφορία για την άμεση εκλογή του επικεφαλής της εκτελεστικής εξουσίας το 2012. Κατά τη διάρκεια του 2006, οι ανεξάρτητες δημοσκοπήσεις συνέχισαν να δείχνουν ότι το 60% περίπου των κατοίκων του Χονγκ Κονγκ υποστηρίζει και επιθυμεί να γίνει μεγαλύτερη πρόοδος προς τη δημοκρατία και την καθολική ψηφοφορία.

Στις 31 Μαρτίου 2006, η επιτροπή για τα δικαιώματα του ανθρώπου των Ηνωμένων Εθνών εξέδωσε τις τελικές παρατηρήσεις της για τη δεύτερη έκθεση της ΕΔΠ του Χονγκ Κονγκ υπό το φως του διεθνούς συμφώνου για τα ατομικά και πολιτικά δικαιώματα (ICCPR). Η επιτροπή δήλωσε ότι πρέπει να ληφθούν όλα τα αναγκαία μέτρα, προκειμένου το Νομοθετικό Συμβούλιο να εκλεγεί με καθολική και ισότιμη ψηφοφορία και ζήτησε από την ΕΔΠ του Χονγκ Κονγκ να υποβάλει εντός έτους πληροφορίες για τη συνέχεια που θα δοθεί στις συστάσεις της επιτροπής.

Η Ευρωπαϊκή Ένωση υποστηρίζει τη δημοκρατία ανά τον κόσμο ως τον καλύτερο τρόπο για το σχηματισμό νόμιμης, σταθερής, υπεύθυνης και διαφανούς κυβέρνησης, που προστατεύει τα δικαιώματα και τις ελευθερίες και μεριμνά για το σεβασμό του κράτους δικαίου. Η ΕΕ υποστηρίζει την ταχεία και ουσιαστική πρόοδο προς την καθολική ψηφοφορία που είναι ο απώτερος στόχος σύμφωνα με το βασικό νόμο του Χονγκ Κονγκ και με τις επιθυμίες του λαού του Χονγκ Κονγκ. Η Επιτροπή σχολίασε επί μακρόν τις συνταγματικές εξελίξεις του Χονγκ Κονγκ και τις ερμηνείες του βασικού νόμου της ΕΔΠ εκ μέρους τους Εθνικού Λαϊκού Κογκρέσου σε προηγούμενες ετήσιες εκθέσεις – ιδίως, σε αυτές του 2004 και 2005.

Υπήρξαν ενδείξεις για το ενδιαφέρον της κινεζικής κυβέρνησης στο Πεκίνο σ' αυτή τη συζήτηση και, συνακόλουθα, για την πίεση που ασκήθηκε στην κυβέρνηση της ΕΔΠ. Η κινεζική ηγεσία ζήτησε εποικοδομητικό διάλογο για να επιτευχθεί συναίνεση όσον αφορά τη δημοκρατική εξέλιξη της ΕΔΠ σύμφωνα με το βασικό νόμο.

Ωστόσο, η Επιτροπή αναγνωρίζει ότι, σε γενικές γραμμές, τηρήθηκε η αρχή «μία χώρα, δύο συστήματα» και ότι λειτουργεί σωστά για το λαό του Χονγκ Κονγκ. Η ΕΕ υποστηρίζει αυτή την αρχή και, ιδίως, το σεβασμό των δικαιωμάτων του ανθρώπου και των ατομικών ελευθεριών που εγγυάται ο βασικός νόμος και από τα οποία θα πρέπει να επωφελούνται όλοι οι πολίτες της ΕΔΠ του Χονγκ Κονγκ. Είναι σημαντικό η κυβέρνηση της ΕΔΠ να διατηρήσει υψηλό βαθμό αυτονομίας σε θέματα οικονομίας, εμπορίου καθώς και σε φορολογικά, χρηματοοικονομικά και κανονιστικά θέματα, και οι κάτοικοι του Χονγκ Κονγκ να επωφελούνται από τα δικά τους νομικά συστήματα, από ανεξάρτητο κράτος δικαίου από το δικαίωμα της ατομικής ιδιοκτησίας, την ελευθερία της έκφρασης και τα συστήματα οικονομίας της αγοράς.

Οικονομικές εξελίξεις, εμπόριο και τομεακά θέματα

Η οικονομία του Χονγκ Κονγκ συνέχισε να αυξάνεται με ταχύ ρυθμό κατά τα πρώτα τρία τρίμηνα του 2006: χάρη στην οικονομία της ηπειρωτικής Κίνας, σημειώθηκε σημαντική και σταθερή οικονομική ανάπτυξη για τους τομείς των αγαθών και των υπηρεσιών· οι συνολικές επενδυτικές δαπάνες παρέμειναν σημαντικές· η αγορά ακινήτων παρέμεινε σταθερή· και η αγορά εργασίας βελτιώθηκε, ενώ η ανεργία έπεσε στο χαμηλότερο επίπεδό της εδώ και πέντε χρόνια. Σε συνδυασμό με την έντονη εσωτερική ζήτηση, υπήρξαν ενδείξεις πληθωρισμού των τιμών καταναλωτή.

Οι οικονομικοί δείκτες του Χονγκ Κονγκ:

Αύξηση του ΑΕΠ | Ποσοστό πληθωρισμού | Ποσοστό ανεργίας | Υπηρεσίες σε % του ΑΕΠ |

2005 | 7.3% | 1% | 5.6% | 90.6% |

2006 (Q1-Q3) | 6.8% | 2.3% | 4.7% | N/A |

Μεταξύ των διαφόρων οικονομικών τομέων, οι χρηματοπιστωτικές υπηρεσίες, το εισαγωγικό και εξαγωγικό εμπόριο και οι υπηρεσίες μεταφορών ήταν από τα πλέον δυναμικά στοιχεία της οικονομίας το 2006. Το Χονγκ Κονγκ διατήρησε τη θέση του ως περιφερειακού κόμβου για τις χρηματοοικονομικές και εμπορικές υπηρεσίες καθώς και για τις υπηρεσίες εφοδιασμού και μεταφορών. Το Χονγκ Κονγκ είχε επίσης εξαιρετικά αποτελέσματα σε πολλές διεθνείς έρευνες που διεξήχθησαν από διεθνείς οργανισμούς αξιολόγησης πιστοληπτικής ικανότητας ως φιλικού προς τις επιχειρήσεις περιβάλλοντος.

Οι πολύ καλές επιδόσεις του χρηματοπιστωτικού τομέα, ιδίως του χρηματιστηρίου, οφείλονται στα τεράστια επίπεδα ρευστότητας στην περιοχή. Οι δραστηριότητες των κεφαλαιαγορών που συνδέονται με τις επιχειρήσεις της ηπειρωτικής Κίνας ήταν ανθηρές, Το 2006, εισήχθησαν επιτυχώς στο Χονγκ Κονγκ ορισμένες μεγάλες κινεζικές επιχειρήσεις, περιλαμβανομένης της μεγαλύτερης ανά τον κόσμο αρχικής δημόσιας προσφοράς μετοχών για τη βιομηχανική και εμπορική τράπεζα της Κίνας. Τα συνολικά κεφάλαια που συγκεντρώθηκαν κατά τη διάρκεια του έτους έφτασαν σε επίπεδο ρεκόρ, έτσι ώστε να βρεθεί το Χονγκ Κονγκ, από την άποψη όγκου, σε ανταγωνιστικό επίπεδο με το Λονδίνο και τη Νέα Υόρκη. Αντικατοπτρίζοντας την εύρωστη κατάσταση της αγοράς, ο δείκτης Hang Seng και το ύψος των συναλλαγών του χρηματιστηρίου του Χονγκ Κονγκ έφτασαν, το 2006, σε πρωτοφανή ύψη.

Η κεφαλαιαγορά του Χονγκ Κονγκ συνεχίζει να διαδραματίζει βασικό ρόλο στη χρηματοδότηση της μεταρρύθμισης των κρατικών επιχειρήσεων της Κίνας, στην επέκταση των ιδιωτικών επιχειρήσεων και στο μαζικό πρόγραμμα ανάπτυξης των υποδομών. Οι ευνοϊκές προβλέψεις στο πλαίσιο της CEPA (συμφωνία ελευθέρου εμπορίου μεταξύ του Χονγκ Κονγκ και της Ηπειρωτικής Κίνας) παρέσχαν ευκολότερη πρόσβαση στους παρόχους τραπεζικών και χρηματοπιστωτικών υπηρεσιών του Χονγκ Κονγκ στην ηπειρωτική Κίνα. Στο τέλος του 2006, από τις πρώτες δηλώσεις πολιτικής των αρχών της μητροπολιτικής Κίνας προέκυπτε ότι η Κίνα είναι έτοιμη να ενισχύσει τον ηγετικό ρόλο του Χονγκ Κονγκ ως διεθνούς χρηματοοικονομικού κέντρου για την Κίνα, περιλαμβάνοντας, π.χ., το Χονγκ Κονγκ σε ενδεχόμενα μέτρα επέκτασης και ελευθέρωσης των αγορών για τα χρηματοπιστωτικά μέτρα εκφραζόμενα σε Yuan Renminbi.

Τα εμπορικά συμφέροντα του Χονγκ Κονγκ και της Κίνας, ιδίως στο Δέλτα του ποταμού Pearl, εξακολουθούν να είναι συνυφασμένα και να συγκλίνουν. Ιδρύθηκαν επίσημοι οργανισμοί για να διευκολύνουν τη συνεργασία και την ανταλλαγή προϊόντων, υπηρεσιών και ανθρώπων μεταξύ των δύο δικαιοδοσιών, περιλαμβανομένων των διαδοχικών ρυθμίσεων μιας Στενότερης Οικονομικής Εταιρικής Σχέσης (CEPA), της Συμφωνία Πλαίσιο Περιφερειακής Συνεργασίας του Δέλτα του ποταμού Pearl, και του Συστήματος Ποιοτικής Υποδοχής Μεταναστών. Ενώ το Χονγκ Κονγκ χρειάζεται μια ενδοχώρα που να υποστηρίζει τη συνεχή μεγέθυνση και οικονομική ανάπτυξή του, αντιμετωπίζει, παράλληλα, και την πρόκληση να διατηρήσει το φιλελεύθερο κοσμοπολίτικο χαρακτήρα του και τις εμπορικές πρακτικές της ελεύθερης αγοράς στο μέτρο που ενοποιούνται οι δύο οικονομίες.

Όσον αφορά τη φορολογική πτυχή, τον Ιούλιο 2006, η κυβέρνηση του Χονγκ Κονγκ ξεκίνησε διαδικασία διαβούλευσης για την επιβολή φόρου σε ευρεία βάση επί αγαθών και υπηρεσιών, επιχειρώντας να διευρύνει τη στενή φορολογική βάση για να διευκολύνει τα έσοδα της κυβέρνησης. Λαμβάνοντας υπόψη τη μακροπρόθεσμη οικονομική επιβάρυνση από ένα πληθυσμό που γηράσκει με ταχύ ρυθμό καθώς και την αστάθεια των σημαντικότερων σημερινών εισοδηματικών πόρων της, η κυβέρνηση του Χονγκ Κονγκ έκρινε ότι ήταν αναγκαίο να εισαγάγει φορολογικές μεταρρυθμίσεις για να διασφαλίσει μια πιο βιώσιμη χρηματοοικονομική βάση. Αλλά η πρόταση για επιβολή φόρο επί των αγαθών και των υπηρεσιών δεν έτυχε ευνοϊκής υποδοχής από τα πολιτικά κόμματα, τις επιχειρήσεις ή το ευρύ κοινό. Το Δεκέμβριο, αντιμετωπίζοντας την εκδήλωση ευρείας και έντονης αντίθεσης, η κυβέρνηση ανέστειλε την πρότασή της για φορολόγηση των αγαθών και των υπηρεσιών. Το Χονγκ Κονγκ είναι μια από τις λίγες ανεπτυγμένες οικονομίες υψηλού εισοδήματος που δεν έχει ευρείας βάσης φόρο προστιθέμενης αξίας.

Οι διμερείς εμπορικές και οικονομικές σχέσεις μεταξύ της ΕΕ και του Χονγκ Κονγκ είναι ώριμες και χαρακτηρίζονται από πολύ περιορισμένης συχνότητας εμφανίσεις φραγμών του εμπορίου. Οι αρχές του Χονγκ Κονγκ διατηρούν συχνές και τακτικές επαφές με ενώσεις επιχειρήσεων, τόσο ξένων όσο και τοπικών, και λαμβάνουν υπόψη τις ανησυχίες τους. Η σχεδόν πλήρης απουσία προβλημάτων σε μικροοικονομικό επίπεδο τονίστηκε από τη γενική επιδοκιμασία των μελών του ΟΠΕ για το καθεστώς εμπορικής πολιτικής του Χονγκ Κονγκ κατά την εξέταση της εμπορικής πολιτικής, η οποία πραγματοποιήθηκε στη Γενεύη, στις 15 Δεκεμβρίου.

Το 2006, οι διμερείς εμπορικές συναλλαγές ΕΕ-Χονγκ Κονγκ σημείωσαν έντονη αύξηση. Η ΕΕ έγινε ο δεύτερος μεγαλύτερος εμπορικός εταίρος του Χονγκ Κονγκ το 2006, μετά από την ηπειρωτική Κίνα. Τα βασικά προϊόντα που συνετέλεσαν στην αύξηση ήταν οι μηχανές και οι συσκευές γραφείου και τα κλωστοϋφαντουργικά προϊόντα.

Εμπόριο της ΕΕ με το Χονγκ Κονγκ |

Έτος | Εισαγωγές της ΕΕ από το Χονγκ Κονγκ (σε δισεκατ. ευρώ) | Ετήσια εξέλιξη σε % | Εξαγωγές της ΕΕ στο Χονγκ Κονγκ (σε δισεκατ. ευρώ) | Ετήσια εξέλιξη σε % | Εμπορικό πλεόνασμα της ΕΕ (σε δισεκατ. ευρώ) | Συνολικό εμπόριο (σε δισεκατ. ευρώ) |

2006 | 14.2 | 33.9 | 21.5 | 5.3 | 7.2 | 35.8 |

Πηγή: Eurostat |

Δικαιώματα πνευματικής ιδιοκτησίας. Η Ευρωπαϊκή Επιτροπή εκτιμά τις αδιάλειπτες προσπάθειες του Χονγκ Κονγκ για προστασία των ΔΠΙ. Τα μέτρα της κυβέρνησης του Χονγκ Κονγκ – ενίσχυση της εταιρικής σχέσης με το βιομηχανικό κλάδο, αύξηση της επίγνωσης της σημασίας για το κοινό των ΔΠΙ, εισαγωγή νέας νομοθεσίας και αύξηση των προσπαθειών εφαρμογής της νομοθεσίας – οδήγησαν σε αξιοσημείωτες βελτιώσεις της προστασίας των ΔΠΙ. Εντούτοις, η Επιτροπή θεωρεί ότι, σε ορισμένους τομείς, τα προβλήματα που αφορούν τα ΔΠΙ δεν έχουν επιλυθεί πλήρως. Η Επιτροπή συνεχίζει να έχει ανησυχίες για το γεγονός ότι το Χονγκ Κονγκ εξακολουθεί να επιτρέπει σε εταιρείες να καταχωρούνται με ονομασίες πανομοιότυπες ή παρόμοιες με εκείνες γνωστών εταιρειών της ΕΕ, και οι οποίες στη συνέχεια θίγουν τα δικαιώματα των επιχειρήσεων της ΕΕ, λόγω της λειτουργίας τους στην ηπειρωτική Κίνα. Η Επιτροπή ανησυχεί επίσης για το γεγονός ότι οι κάτοχοι διπλωμάτων ευρεσιτεχνίας φαρμακευτικών προϊόντων δεν προστατεύονται κατάλληλα στο πλαίσιο του ισχύοντος συστήματος καταχώρησης.

Νομοθεσία περί ανταγωνισμού. Η Ευρωπαϊκή Επιτροπή εκφράζει την ικανοποίησή της για το ότι η κυβέρνησης της ΕΔΠ εξετάζει τη δυνατότητα θέσπισης νέας πλήρους νομοθεσίας περί ανταγωνισμού. Τον Ιούνιο, στην έκθεσή της, η επιτροπή εξέτασης της πολιτικής του ανταγωνισμού κατέληξε στο συμπέρασμα ότι το Χονγκ Κονγκ χρειάζεται διατομεακή νομοθεσία περί ανταγωνισμού που θα στοχεύει σε συγκεκριμένα είδη συμπεριφοράς που αντιβαίνουν στον ανταγωνισμό, νομοθεσία η οποία θα πρέπει να ενισχυθεί από μια ανεξάρτητη επιτροπή ανταγωνισμού. Η κυβέρνηση του Χονγκ Κονγκ ξεκίνησε δημόσια διαβούλευση γι' αυτό το σκοπό, η οποία ολοκληρώνεται το Φεβρουάριο 2007. Η Επιτροπή συνεχίζει να παρακολουθεί με μεγάλο ενδιαφέρον τις εξελίξεις σ' αυτόν τον τομέα.

Πολιτική αεροπορία. Η Επιτροπή πρότεινε διάλογο με την κυβέρνηση της ΕΔΠ για την ανάγκη τροποποίησης των υφιστάμενων διμερών συμφωνιών αεροπορικών υπηρεσιών μεταξύ του Χονγκ Κονγκ και των κρατών μελών της ΕΕ, ώστε να καταστούν σύμφωνες με την κοινοτική νομοθεσία. Η Επιτροπή κάλεσε την κυβέρνηση της ΕΔΠ να θέσει ως προτεραιότητα την αποκατάσταση, προς αμοιβαίο συμφέρον, της ασφάλειας δικαίου αυτών των συμφωνιών. Για το σκοπό αυτό, η Επιτροπή πρότεινε μια «οριζόντια συμφωνία» μεταξύ των δύο πλευρών που θα δημιουργούσε μια στερεή νομική βάση για όλες τις υπάρχουσες συμφωνίες. Η Επιτροπή έλαβε υπόψη τις ανησυχίες που εκφράστηκαν από την κυβέρνηση της ΕΔΠ και εκφράζει την ικανοποίησή της για το ότι η εν λόγω κυβέρνηση συμφωνεί να αρχίσει διάλογο με την Επιτροπή..

Φόρος επί των οίνων. Η Ευρωπαϊκή Επιτροπή εξέφρασε την απογοήτευσή της διότι η κυβέρνηση του Χονγκ Κονγκ δεν αναθεώρησε προς τα κάτω τον πολύ υψηλό φόρο κατανάλωσης επί των οίνων κατά το οικονομικό έτος 2006-07, ο οποίος διατηρήθηκε σε 80%.

Η οδηγία της ΕΕ για τη φορολόγηση των αποταμιεύσεων. Το 2006, η Επιτροπή εξέφρασε το ενδιαφέρον της για την έναρξη διερευνητικών συνομιλιών με την κυβέρνηση της ΕΔΠ με σκοπό την προώθηση της εισαγωγής μέτρων ισοδύναμων προς την οδηγία της ΕΚ για τη φορολόγηση των αποταμιεύσεων. Σύμφωνα με τη διακηρυγμένη φορολογική πολιτική της για την όσο δυνατό ευρύτερη προώθηση διεθνώς των αποδεκτών αρχών της ορθής διακυβέρνησης, η Επιτροπή προτείνει να συνεργαστεί με το Χονγκ Κονγκ για τη βελτίωση της διαφάνειας και την ανταλλαγή πληροφοριών, την ενίσχυση των μέτρων εφαρμογής για την πρόληψη της φοροδιαφυγής ή φοραποφυγής και, ιδίως, για την προώθηση της εφαρμογής μέτρων ισοδύναμων προς αυτά που εφαρμόζονται στην ΕΕ για τη φορολόγηση των εισοδημάτων από αποταμιεύσεις. Η Επιτροπή εκφράζει την ικανοποίησή της που η κυβέρνηση της ΕΔΠ συμφώνησε να αρχίσει διερευνητικό διάλογο σε επίπεδο εργασίας σχετικά μ' αυτό το θέμα.

Ρύθμιση στενότερης οικονομικής εταιρικής σχέσης (CEPA). Η πρώτη συμφωνία ελευθέρου εμπορίου μεταξύ του Χονγκ Κονγκ και της ηπειρωτικής Κίνας υπογράφηκε το 2003 και εισήλθε στην τέταρτη φάση της. Το συμπλήρωμα ΙΙΙ (CEPA IV) υπογράφηκε στις 27 Ιουνίου 2006. Η ηπειρωτική Κίνα και το Χονγκ Κονγκ συνέχισαν να συνεργάζονται για να βελτιώσουν την πρόσβαση στην αγορά και για τις δύο πλευρές και συμφώνησαν για περαιτέρω μέτρα ελευθεροποίησης που καλύπτουν τόσο τα αγαθά όσο και τις υπηρεσίες, καθώς και για μέτρα διευκόλυνσης στον τομέα της προστασίας των δικαιωμάτων πνευματικής ιδιοκτησίας. Με ισχύ από την 1η Ιανουαρίου 2006, όλα τα προϊόντα καταγωγής Χονγκ Κονγκ (εκτός από ορισμένα απαγορευμένα είδη) απολαύουν ατέλειας για την εισαγωγή στην ηπειρωτική Κίνα εφόσον πληρούν τους κανόνες καταγωγής της CEPA. Από την πλήρη εφαρμογή της CEPA το 2004, ελευθερώθηκαν συνολικά 27 τομείς υπηρεσιών. Η ρύθμιση ελεύθερου εμπορίου προβλέπει ταχύτερη και ευρύτερη πρόσβαση στην αγορά στους παρόχους υπηρεσιών του Χονγκ Κονγκ, ενώ ορισμένοι τομείς επωφελούνται και από τη μεταχείριση «ΠΟΕ-συν», μεταξύ άλλων, ο τουρισμός, οι νομικές υπηρεσίες, οι οπτικοακουστικές υπηρεσίες, οι υπηρεσίες στον τομέα των μεταφορών και οι υπηρεσίες διανομής. Οι προτιμησιακές διατάξεις που παρασχέθηκαν στους τομείς παροχής υπηρεσιών εδραίωσαν ακόμη περισσότερο τη θέση του Χονγκ Κονγκ ως κέντρου παροχής υπηρεσιών.

Περιβάλλον . Η προτεραιότητα που δίνει η ΕΕ στην αντιμετώπιση της κλιματικής αλλαγής, της ρύπανσης της ατμόσφαιρας και των υδάτων καθώς και κάθε άλλου είδους ρύπανση είναι γνωστή. Η Επιτροπή πιστεύει ότι η διεθνής διασυνοριακή συνεργασία, όσον αφορά αυτό το θέμα, είναι θεμελιώδους σημασίας και προς το γενικό συμφέρον. Η Επιτροπή εκφράζει την ικανοποίησή της για τις προτάσεις της κυβέρνησης του Χονγκ Κονγκ σχετικά με νέα περιβαλλοντικά μέτρα τα οποία καθορίστηκαν στο διάγγελμα για την πολιτική του επικεφαλής της εκτελεστικής εξουσίας, το οποίο εκφωνήθηκε τον Οκτώβριο 2006 – ιδίως, την αναφορά και την πρόταση εφαρμογής των ευρωπαϊκών προτύπων και των κατευθυντηρίων γραμμών. Η Επιτροπή είναι πρόθυμη να συνεργαστεί με το Χονγκ Κονγκ για να υποστηρίξει και να ενθαρρύνει την εφαρμογή τέτοιων μέτρων και για να διερευνήσει τη δυνατότητα τριμερούς συνεργασίας με την ηπειρωτική Κίνα, ανάλογα με τις ανάγκες.

Σχέσεις ΕΕ-Χονγκ Κονγκ

Η Επιτροπή εξέδωσε ανακοίνωση με τίτλο «Ευρωπαϊκή Ένωση-Χονγκ Κονγκ και Μακάο: δυνατότητες συνεργασίας 2007-2013» στις 26 Οκτωβρίου[1], η οποία εγκρίθηκε από τα συμπεράσματα του Συμβουλίου της 12ης Δεκεμβρίου. Η Επιτροπή προσδιόρισε επτά βασικούς τομείς συνεργασίας: εμπόριο και τελωνεία· οικονομία· δεσμοί μεταξύ των λαών (μεταξύ άλλων, ακαδημαϊκού χαρακτήρα)· μεταφορές· περιβάλλον· υγεία και ασφάλεια τροφίμων. Επίσης, προτάθηκε να διεξάγεται τακτικός διαρθρωμένος διάλογος μεταξύ της Επιτροπής και της ΕΔΠ του Χονγκ Κονγκ για θέματα που εμπίπτουν στην αρμοδιότητά της.

Στις 21 Δεκεμβρίου, το Συμβούλιο θέσπισε ένα μέσο χρηματοδότησης της συνεργασίας για την ανάπτυξη με τις βιομηχανοποιημένες χώρες και άλλες χώρες και εδάφη υψηλού εισοδήματος, μεταξύ άλλων, και με το Χονγκ Κονγκ. Η Επιτροπή θα συζητήσει και θα συμφωνήσει με το Χονγκ Κονγκ τα στοιχεία ενός προγράμματος συνεργασίας, το οποίο αναμένεται να ξεκινήσει στα τέλη του 2007.

Ο Πρόεδρος Barroso δέχθηκε, στις Βρυξέλλες, στις 7 Νοεμβρίου, τον επικεφαλής της εκτελεστικής εξουσίας του Χονγκ Κονγκ, Donald Tsang. Οι δύο αρχηγοί συμφώνησαν ότι «το Χονγκ Κονγκ και η Ευρωπαϊκή Ένωση πρέπει να αναπτύξουν, να διευρύνουν και να εμβαθύνουν τη συνεργασία σε τομείς κοινού ενδιαφέροντος». Συμφώνησαν να καθιερώσουν ένα διαρθρωμένο διάλογο για να διατηρήσουν στενή επαφή σε όλα τα επίπεδα και να διασφαλίσουν ότι οι σχέσεις αναπτύσσονται θετικά χάρη στον εντοπισμό και την αντιμετώπιση όλων των προκλήσεων και των ευκαιριών που παρουσιάζονται με ταχύ και αποτελεσματικό τρόπο.

Το 2006, πραγματοποιήθηκε μια σειρά συναντήσεων υψηλού επιπέδου και αποστολών μεταξύ της Ευρωπαϊκής Επιτροπής και του Χονγκ Κονγκ, οι οποίες συνέβαλαν στην ενίσχυση των σχέσεων.

- Η επιτροπή επανεισδοχής ΕΚ-Χονγκ Κονγκ συναντήθηκε τον Ιανουάριο στο Χονγκ Κονγκ και επανεξέτασε την εφαρμογή της συμφωνίας επανεισδοχής ΕΚ-Χονγκ Κονγκ.

- Ο αρμόδιος για την Υγεία και την Προστασία των Καταναλωτών Επίτροπος, κύριος Μάρκος Κυπριανού, ηγήθηκε πολυμελούς αποστολής στο Χονγκ Κονγκ για τη διεξαγωγή συζητήσεων σχετικά με την ετοιμότητα σε περίπτωση εκδήλωσης πανδημίας και επισκέφτηκε τα νοσηλευτικά ιδρύματα του Χονγκ Κονγκ.

- Ο Γενικός Διευθυντής Οικονομικών και Χρηματοδοτικών Υποθέσεων, Klaus Regling, και το μέλος του διοικητικού συμβουλίου της Ευρωπαϊκής Κεντρικής Τράπεζας, Jose Manuel Gonzalez-Paramo ηγήθηκαν σημαντικής διάσκεψης στο Χονγκ Κονγκ με θέμα « Το ΕΥΡΩ: Διδάγματα για τις ευρωπαϊκές και ασιατικές χρηματοπιστωτικές αγορές», μαζί με τον κύριο Joseph Yam, Γενικό Διευθυντή της νομισματικής αρχής του Χονγκ Κονγκ, το Φεβρουάριο.

- Ο αρμόδιος για την εσωτερική αγορά Επίτροπος, Charlie McCreevy, επισκέφθηκε, το Μάιο, για συναντήσεις με το Γραμματέα Χρηματοοικονομικών Υπηρεσιών και Θησαυροφυλακίου Frederick Ma και με τους ανώτερους υπαλλήλους της Επιτροπής κεφαλαιαγορών του Χονγκ Κονγκ, της Νομισματικής Αρχής του Χονγκ Κονγκ και του χρηματιστηρίου του Χονγκ Κονγκ.

- Η αρμόδια για την κοινωνία της πληροφορίας και τα μέσα επικοινωνίας Επίτροπος Viviane Reding, επισκέφθηκε, το Δεκέμβριο, το Χονγκ Κονγκ για να συμμετάσχει στη διάσκεψη της διεθνούς ένωσης τηλεπικοινωνιών Telecom World 2006.

Τα Γραφείο της Ευρωπαϊκής Επιτροπής στο Χονγκ Κονγκ ιδρύθηκε το 1993 και 16 κράτη μέλη της Ένωσης διατηρούν τοπικές διαρκούς παρουσίας διπλωματικές αποστολές που είναι διαπιστευμένες στο Χονγκ Κονγκ και διαχειρίζονται τις σχέσεις με αυτό (η διπλωματική αποστολή της Πορτογαλίας βρίσκεται στο παρακείμενο Μακάο). Σύμφωνα με τις κυβερνητικές στατιστικές του Χονγκ Κονγκ, τον Αύγουστο του 2006 διέμεναν στο Χονγκ Κονγκ περίπου 37.000 πολίτες της Ευρωπαϊκής Ένωσης.

Το 2006, ενισχύθηκε η επίσημη διπλωματία της ΕΕ στο Χονγκ Κονγκ. Κατά τη διάρκεια του έτους, το γραφείο της Ευρωπαϊκής Επιτροπής στο Χονγκ Κονγκ εφάρμοσε με δραστήριο τρόπο ένα εκτεταμένο πρόγραμμα πληροφόρησης και διπλωματίας, προβάλλοντας από τα μαζικά μέσα επικοινωνίας του Χονγκ Κονγκ και την κοινωνία τις αξίες και τις πολιτικές της ΕΕ στον οικονομικό, κανονιστικό, κοινωνικό, εκπαιδευτικό και πολιτιστικό τομέα. Επιπλέον, για να συζητηθούν και να διερευνηθούν αυτά τα θέματα και, ενδεχομένως, να αναπτυχθεί και να διευρυνθεί η μελλοντική συνεργασία μεταξύ της ΕΕ και του Χονγκ Κονγκ σε τομείς αμοιβαίου ενδιαφέροντος, κατά το 2006, πραγματοποιήθηκαν στο Χονγκ Κονγκ οκτώ σεμινάρια συμβουλευτικού χαρακτήρα από το Γραφείο της Ευρωπαϊκής Επιτροπής του Χονγκ Κονγκ, στο οποίο συμμετείχαν άνω των 200 αντιπροσώπων των διαφόρων τομέων της κοινωνίας του Χονγκ Κονγκ: εκπαίδευσης και έρευνας, περιβάλλοντος, υγείας, ασφάλειας των τροφίμων και των προϊόντων, εμπορίου, οικονομικών και χρηματοοικονομικών θεμάτων, των ευρωπαϊκών εμπορικών επιμελητηρίων και της επιχειρηματικής κοινότητας της ΕΕ που είναι εγκατεστημένη στο Χονγκ Κονγκ και εξαγωγέων στην αγορά της ΕΕ. Επίσης, διοργανώθηκαν σεμινάρια για τους επικεφαλής αποστολής των κρατών μελών της ΕΕ και τους εμπορικούς αντιπροσώπους στο Χονγκ Κονγκ.

[1] «Ευρωπαϊκή Ένωση, Χονγκ και Μακάο: δυνατότητες συνεργασίας 2007-2013». Ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο COM(2006) 648 τελικό της 26.10.2006.